寒夜歌
作者：陸游
朝代：宋

paragraphs: 陸子七十猶窮人，空山度此冰雪晨。
既不能挺長劍以抉九天之雲，又不能持斗魁以回萬物之春。
食不足以活妻子，化不足以行鄉鄰。
忍饑讀書忽白首，行歌拾穗將終身。
論事憤叱目若炬，望古踴躍心生塵。
三萬里之黄河入東海，五千仞之太華磨蒼旻。
坐令此地沒胡虜，兩京宮闕悲荆榛。
誰施赤手驅蛇龍，誰恢天網致鳳麟。
君看煌煌藝祖業，志士豈得空酸辛。